
Edrych ymlaen: Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd yn y cwricwlwm sy’n datblygu yng Nghymru.

O fewn y traethawd hwn, bwriedir tradfod llythrennedd, rhifedd a chymhwysedd digidol fel cyfrifoldebau trawsgwricwlaidd yn y cwricwlwm sy’n datblygu yng Nghymru. Gwneir hyn drwy ddadansoddiad beirniadol wrth edrych ar fanteision a chyfyngiadau o’u hystyried fel cyfrifoldebau trawsgwricwlaidd. Gwelir newidiadau mawr ar droed i’r cwricwlwm yng Nghymru o ganlyniad i’r adroddiad ‘Dyfodol Llwyddiannus’ (Donaldson, 2015). Noda Donaldson (2015, t. 35) bod “angen newid sylweddol yn athroniaeth, ffurf a chynnwys y cwricwlwm cenedlaethol”. Cred fod y cwricwlwm yn un anhylaw sydd heb gysylltiadau pwrpasol i sefyllfaoedd go iawn (Donaldson, 2015). Argymhella  gwricwlwm sydd wedi ei selio ar feysydd dysgu yn hytrach na phynciau er mwyn hybu’r elfen o ddysgu trawsgwricwlaidd sy’n “hanfodol yn y byd modern” (Williams yn Dysgu Cymru, 2016).
Uwchraddiwyd rôl llythrennedd a rhifedd a’u blaenoriaethu yn dilyn cyhoeddi’r Fframwaith Llythrennedd a Rhifedd (LlC, 2015). Argymhella Donaldson (2015, t.40) “y dylai llythrennedd, rhifedd a chymhwysedd digidol fod yn Gyfrifoldebau Trawsgwricwlaidd”. Cyniga Rose (2009) mai’r cyfrifoldebau trawsgwricwlaidd dylai fod yng nghalon y cwricwlwm. Bellach caiff cymhwysedd digidol yr un pwyslais o fewn addysg â llythrennedd a rhifedd gyda’r fframwaith Cymhwysedd Digidol nawr ar waith (LlC, 2016).
Amlyga Donaldson (2015, t.40) bod addysgu llythrennedd yn drawsgwricwlaidd yn galluogi dysgwyr i “feithrin dealltwriaeth dda” lle caiff sgiliau eu “cryfhau, eu hymestyn a’u cymhwyso”. Pwysleisir yr angen i ddarparu ystod eang o gyfleoedd i ddatblygu medrau llafaredd, darllen ac ysgrifennu’r dysgwyr ar draws y cwricwlwm (Estyn, 2018b). Cydnabyddir gan Estyn (2017a, t.2) bod rhifedd yn “galluogi disgyblion i gymhwyso eu ffeithiau, eu medrau a’u rhesymau rhifiadol i broblemau go iawn”. Pwysleisir ar y ffaith bod yn rhaid i ddysgwyr fedru cymhwyso’r sgiliau o fewn meysydd ar draws y cwricwlwm er mwyn bod yn gwbl rhifog. Amlygir bod datblygu cymhwysedd digidol fel cyfrifoldeb trawsgwricwlaidd yn sicrhau cyfleoedd i ddysgwyr datblygu sgiliau digidol yr Unfed ganrif ar ugain (Donaldson, 2015).  Mynega Payton a Hague (2010, t.17) “Young people need to be prepared for a successful adulthood in a world increasingly saturated with digital technologies”. Cytunna Williams (dyfynnwyd yn Dysgu Cymru, 2016) a hyn gan nodi mai’r nod yw i gael dysgwyr i ddatblygu sgiliau gellir gwneud defnydd ohonot ym myd gwaith ac yn y dyfodol.
Er bod sylw wedi cael ei roi at llythrennedd, rhifedd a chymhwysedd digidol yn barod dros y blynyddoedd diwethaf, nid yw’r sylw sy’n cael ei neilltio iddynt yn ddigonol. Mae’n rhaid ystyried hyn a chanolbwyntir yn benodol ar y themâu, gwybodaeth pwnc athrawon, cynllunio, asesu ac adnoddau wrth ystyried y cyfrifoldebau trawsgwricwlaidd.
Mynega Donaldson (2015, t.71) bwysigrwydd o gael “athrawon o ansawdd uchel sydd â dealltwriaeth drylwyr o ddulliau addysgu” er mwyn ymgorffori’r cyfrifoldebau yn effeithiol. Er mwyn sicrhau bod llythrennedd, rhifedd a chymhwysedd digidol yn cael eu addysgu’n llwyddiannus fel cyfrifoldebau drawsgwricwlaidd, mae’n rhaid ystyried gwybodaeth pwnc yr athrawon a darpar athrawon. Dyma’r bobl sy’n gyfrifol am ddarparu’r cyfleodd i ddysgwyr ac felly’n angenrheidiol bod ganddynt wybodaeth pwnc da. Diddorol yw nodi be dywed Didau (2014) sef os nad yw’r athrawon yn sicr o’r hyn maent yn eu addysgu yna awgrymir ni fydd y dysgwyr yn dysgu. Cysyllta hyn gyda dyfyniad gan Einsten (dyfynnwyd yn Didau, 2014, t.24) sef “If you can’t explain it simply, you don’t understand it well enough”. Pwysleisir bwysigrwydd gwybodaeth pwnc hefyd yn fframwaith damcaniaethol Shulman. Noda Shulman (1986) bod yna dri fath o wybodaeth mae angen i athrawon feistroli sef gwybodaeth sy’n benodol am y pwnc, gwybodaeth am ddatblygiad y cwricwlwm a gwybodaeth bedagogaidd.
Cydnabydda Estyn (2018a) bod yr ysgolion a dderbynniodd safon rhagorol yn cynllunio i ddefnyddio’r cyfrifoldebau trawsgwricwlaidd yn llwyddiannus ac yn gwenud hyn o fewn cyd destunau perthnasol. Er hyn, amlyga Estyn (2018a, t.29)  bod angen i “bron chwarter o ysgolion wella’r ffordd y maent yn cynllunio i ddisgyblion ddefnyddio medrau llythrennedd, rhifedd a TGCH yn eu gwaith ar draws y cwricwlwm”. Tra allan ar brofiad addysgu proffesiynol gwelais o gynlluniau tymor canolig yr ysgol bod yna le benodol i gynnwys y sgiliau trawsgwricwlaidd. Darparwyd blychau ar wahân i’r meysydd i nodi’r sgiliau trawsgwricwlaidd caiff eu ddatblygu. Diddorol i’w nodi felly a’i dyma’r ffordd orau o gynllunio neu a ddylid integreiddio’r sgiliau yn naturiol drwy’r holl meysydd dysgu o fewn y  cynlluniau. Pwysleisia Donaldson (2015) dylai’r cyfrifoldebau trawsgwricwlaidd cael eu hintegreiddio fewn i’r gwersi a’u defnyddio i gyfoethogi’r ddarpariaeth. Rhaid gofyn y cwestiwn felly, a fyddai’n haws i wneud hyn drwy integreiddio’r sgiliau o fewn y cynlluniau. 
Pwynt diddordol arall gwelais oedd bod athrawon yn fwy tebygol o gynnwys sgiliau llythrennedd a rhifedd na chymhwysedd digidol o fewn gwersi. Er hyn, nid oedd yna gyswllt clir rhwng y sgiliau a’r gwersi bob tro ac yn aml byddai sgiliau yn cael eu nodi ond ni fyddent yn ymddangos yn yr addysgu. Gwelais ar sawl adeg bod llythrennedd a rhifedd yn cael eu gynnwys ar y cynllun ond nid oedd cysylltiadau naturiol iddynt. Noda Llywodraeth Cymru (2017) er ei fod yn hanfodol i integreiddio’r sgiliau, nid yw’n ddisgwyliedig bod y cyfrifoldebau yn ymddangos ym mhob gwers, dim ond y gwersi lle mae yna le iddynt.  Amlinellir ni ddylid ychwanegu llythrennedd, rhifedd a chymhwysedd digidol i wersi er mwyn rhoi tic yn y blwch (Estyn, 2016). Gellir dadlau bod y cyfrifoldebau trawsgwricwlaidd yn cael eu hystyried  fel atodiadau, heb bwrpas penodol iddynt. Mae’n rhaid pwysleisio i athrawon felly mai nid dyma’u pwrpas. Boed iddynt fod yn arf i ehangu dealltwriaeth y dysgwyr yn naturiol. Cyflëir yr angen felly i athrawon fagu “dealltwriaeth drylwyr ........a’r rhesymau drostynt” (Donaldson, 2015, t. 71).
Wrth edrych ar lythrennedd a rhifedd fel cyfrifoldebau trawsgwricwlaidd, tybir y bydd y rhan fwyaf yn awgrymu bod gan athrawon wybodaeth pwnc da. Ond, er mwyn defnyddio’r cyfrifoldebau yn llwyddiannus, mae’n rhaid sicrhau bod athrawon yn deall bod yna wahaniaeth rhwng ‘llythrennedd’ a ‘iaith’ a ‘rhifedd’ a ‘mathemateg’. Nodir gan Estyn (2011) nad yw athrawon yn darparu digon o gyfleoedd o fewn ei cynlluniau i ddatblygu llythrennedd ar draws y cwricwlwm. Amlyga Estyn, wrth ddefnyddio llythrennedd a rhifedd o fewn y cwricwlwm “nid yw pob ysgol yn deall beth yw’r ffordd orau o gynllunio ar gyfer cynnydd disgyblion mewn llythrennedd a rhifedd” (Estyn, 2016, t. 6). Gwelir hyn yn bryder felly ac yn cyfyngu cyfleodd y dysgwyr. Tybir bod hyn yn digwydd oherwydd diffyg dealltwriaeth o’r cyfrifoldebau yn drawsgwricwlaidd ac efallai yn adlewyrchu’r angen ar hyfforddiant pellach.
 Tybir mai cymhwysedd digidol sy’n peri’r gofid mwyaf i athrawon ym myd addysg yn yr Unfed ganrif ar hugain. Tra allan ar brofiad addysgu proffesiynol sylweddolais nad oedd pob athrawes yn deall gofynion y fframwaith cymhwysedd digidol. Gwelais nifer yn gofyn i’r dysgwyr fynd i deipio eu gwaith neu dynnu llun ar gyfrifiadur fel ffordd o ddatblygu sgiliau o’r fframwaith digidol. Awgrymodd hyn felly nad oeddent yn deall y gwahaniaeth sydd rhwng datblygu sgiliau cymhwysedd digidol a TGCH. Roedd hi’n amlwg nad oedd y dysgwyr yn cael y cyfle i ddatblygu’r holl feysydd o fewn y Fframwaith cymhwysedd digidol (LlC, 2016). Cydnabydda Estyn (2018b) bod nifer o athrawon yng Nghyfnod allweddol 2 wedi datgan nad oeddent yn hyderus i ddatblygu’r ystod eang o sgiliau sydd o fewn y fframwaith. Yn gyffredinol, mae athrawon cyfnod sylfaen yn fwy hyderus i addysgu’r fframwaith gyfan (Estyn, 2018b). Cyfeiria Payton a Hague (2010, t.22) at hyn hefyd gan ddweud “some teachers feel that their own functional skills are not as developed as their children and therefore question their ability to teach digital literacy”. Dyma’n union beth oedd i’w weld yn yr ysgolion, ac felly caiff hyn effaith ar hyder athrawon i addysgu. Yn ogystal a hyn, fel darpar athrawes ac aelod ifanc o’r gymdeithas, cefais nifer o athrawon yn gofyn am fy nghymorth i ddefnyddio technoleg o fewn ysgolion. Y gred yw fod aelodau ifanc o’r gymuned yn well yn defnyddio technoleg na’r rhai hun. Teimlais bod hyn yn beth bostif fy mod yn medru cyfrannu a helpu’r athrawon ond eto roedd yn bwysau gan ei fod yn ddisgwyliedig fy mod i’n medru llwyddo yn y dasg. Atgyfnerthwyd hyn gan Payton a Hague (2010) sy’n awgrymu bod gan athrawon newydd eu gymhwyso gwell sgiliau digidol gall gefnogi’r athrawon profiadol o fewn ysgolion.
O fewn yr ysgolion sydd wedi mabwysiadu’r cyfrifoldebau trawsgwricwlaidd i’w gwersi, noda Estyn (2018) eu bod wedi penodi ‘arweinydd digidol’ o fewn yr ysgol i feithrin a magu hyder athrawon i gwrdd â’r gofynion statudol. Noda Hague a Payton (2010) bod angen cefnogaeth ar athrawon i gyflwyno cymhwysedd digidol yn llwyddiannu gan gydweithio gydag eraill er mwyn rhannu syniadau a phrofiadau. O fewn y sefydliadau hyn, nodir bod athrawon yn asesu’r hyn maent yn hyderus yn eu wneud o’r fframwaith. Bydd yr arweinydd digidol yna’n defnyddio’r wybodaeth i ddarparu’r cymorth i’r athrawon e.e. drwy hyfforddiant (Estyn, 2018b). Wedi’r cyfan mae’r byd yn prysur newid a’r gofyn am wybodaeth o dechnoleg yn reidrwydd nid yn ddewisol. Cytuna Donaldson (2015, t.40) bod “cymhwysedd digidol yn fwyfwy hanfodol ar gyfer dysgu a bywyd”. 
[bookmark: _Hlk532124481]Yn ogystal â hyn gellir dadlau nad yw myfyrwyr  neu darpar athrawon yn cael digon o gyfleoedd i ymgyfarwyddo â’r gofynion. Er caiff darpar athrawon arweiniad yn y maes nid oes ganddynt ymwybyddiaeth glir o’r hyn sy’n ddisgwyliedig o’r fframwaith (Estyn, 2018b). Yn wir, neilltuir nifer fechan o sesiynau yn unig ar gyfer eu datblygiad proffesiynol yn y maes dros gyfnod o dair blynedd. Yn ystod fy nghyfnod cyntaf ar brofiad addysgu nid oeddwn yn hyderus o gwbl yn defnyddio’r cyfrifoldebau’n drawsgwricwlaidd. Nid oedd gen i’r dealltwriaeth clir yma o’r hyn oedd yn ddisgwyliedig wrthyf yn fy ngwersi. Dim ond yn ddiweddar rwy’n teimlo’n ddigon hyderus y fedrwn ddefnyddio’r cyfrifoldebau yn drawsgwricwlaidd gyda pwrpas o’i wneud. Nid yw sgiliau digidol darpar athrawon yn cael ei hasesu fel y caiff eu medrau llythrennedd a rhifedd. Rhaid gofyn y cwestiwn felly oes angen asesu medrau darpa’r athrawon er mwyn asesu eu dealltwriaeth.
Amlyga Estyn (2016) bwysigrwydd o asesu cynnydd y dysgwyr drwy lythrennedd, rhifedd a chymhwysedd digidol. Noda Llywodraeth Cymru (2013a, t.9) “dylai disgwyliadau llythrennedd a rhifedd gael eu hymgorffori, lle’n bosib, yn y disgwyliadau dysgu ar gyfer pob gwers”. Amlygir bod asesu pwrpasol o’r cyfrifoldebau yn mynd i fod o gymorth i’r athrawon i gynllunio’n effeithiol i godi safonau’r dysgwyr (Estyn, 2016). Tra allan ar brofiad addysgu proffesiynol sylweddolais nad oedd athrawon fel rheol yn asesu’r elfennau trawsgwricwlaidd. Ni fyddent yn cydnabod bod y dysgwyr yn datblygu sgiliau llythrennedd, rhifedd neu chymhwysedd digidol o fewn y wers. Darperir adborth neu dargedau fel arfer sydd wedi ei selio ar feysydd/pynciau o fewn y cwricwlwm. Gwelais enghraifft o hyn o fewn gwers Hanes lle gofynnwyd i’r dysgwyr greu bwletin newyddion ar Hanes Tsieina. Darparwyd targedau ar ddiwedd y dasg oedd yn amlinellu sut gellir wella’r wybodaeth Hanesyddol ond ni chyfeirwyd at y sgiliau cymhwysedd digidol.  Bydd y tystiolaeth sy’n cael eu gasglu yn galluogi’r athrawon i gynllunio’r ffordd ymlaen i’r dysgwyr. Noda Estyn (2017b, t. 13)  o fewn yr ysgolion sydd yn asesu dysgwyr yn rheolaidd  bod y “prosesau ar gyfer asesu llythrennedd a rhifedd yn rhy gymhleth a llafurus”. O fewn yr arferion gorau defnyddir ffurf syml o hunan asesu a asesu cyfoedion fel ffyrdd o asesu (Estyn, 2017b).  
Noda Llywodraeth Cymru (2013a) ei fod yn bwysig bod athrawon yn cyfeirio at sgilaiu’r cyfrifoldebau trawsgwricwlaidd o fewn meysydd y cwricwlwm yn ei asesiad blynyddol i rieni. Golyga hyn ei fod yn hanfodol bod athrawon yn asesu’r dysgwyr dros y flwyddyn er mwyn casglu tystiolaeth ar sut mae’r plentyn wedi gwneud cynnydd yn y cyfrifoldebau trawsgwricwlaidd. Dywed Grigg (2015) mae un o gyfyngiadau i godi safonau llythrennedd a rhifedd dysgwyr yw ymglymiad rhieni. Tybir bod hyn oherwydd diffyg dealltwriaeth rhieni am bwysigrwydd y cyfrifoldebau ac felly mae’n bwysig bod athrawon yn amgylgu’r pwysigrwydd iddynt. 
Bydd datblygu’r sgiliau’n drawsgwricwlaidd o fudd i’r dysgwyr pan yn sefyll y Profion Cenedlaethol. Darpara’r Profion Cenedlaethol wybodaeth i athrawon ar ddealltwriaeth a’r cynnydd mae’r dysgwyr wedi ei wneud. Amlyga Erw (2018) ei bod yn gweithio’n galed gydag ysgolion i ddadansoddi canlyniadau’r Profion Cenedlaethol er mwyn sicrhau bod athrawon yn defnyddio’r wybodaeth i gynllunio ffordd ymlaen i’r dysgwyr. Er bod y Profion Cenedlaethol yn ffordd o asesu cynnydd y dysgwyr rhaid cofio bod yna wahaniaeth rhwng asesu o fewn y dosbarth a’r asesu o’r profion. Noda Llywodraeth Cymru (2013b, t. 15) “bod un yn fraslun neu’n olwg crynodol tra bydd y llall yn defnyddio ystod lawer ehangach o dystiolaeth”. Gwêl newid yn y ffordd mae’r profion yn cael eu gyflwyno, yn hytrach na fod ar bapur mi fydd y profion yn cael eu gwneud ar lein. Cred Williams (Cynulliad Cenedlaethol Cymru, 2017)bod hyn yn beth cadarnhaol am fod “yr asesiadau newydd yn addasu anhawster y cwestiynau i gyd fynd ag ymateb y dysgwyr”. Anghytuna Millar (Cynulliad Cenedlaethol Cymru, 2017) gan nodi bod tynnu’r elfen o gyfarwyddo ag arholiad gyda phapur a phensil pan yn ifanc yn mynd i gael effaith negyddol ar y dysgwyr yn y dyfodol  wrth eistedd arholiadau yn yr uwchradd. 
Wrth drosglwyddo’r profion i’r cyfrifiadur, mae rhaid cadw mewn cof faint o adnoddau sydd ar gael gan ysgolion. Mae’n rhaid cofio nad oes gan bob ysgol yr adnoddau fwyaf diweddar i gynorthwyo’r dysgu ac felly yn mynd i effiethio arnyntyn ystod y profion. Tra allan ar brofiad addysgu proffesiynol sylweddolais nad oedd gan bob ysgol digon o adnoddau o fewn y dosbarth i bawb gael defnydd o offer digidol. Gwêl hyn yn gyfyngiad ac yn mynd i gael effaith sylweddol ar yr hyn gall yr athrawon ddarparu i’r dysgwyr. Mae’r gost o brynu adnoddau newydd hefyd yn her sy’n wynebu ysgolion ac felly rhaid ystyried hyn wrth drafod y thema hwn.
Wrth sôn am adnoddau, nid yn unig ydym yn cyfeirio at adnoddau gellir prynu ond hefyd adnoddau mae’r athrawon yn eu darparu a’r hyn sydd ar y we. Gwel nifer o adnoddau defnyddio ar y we megis Hwb, J2e er mwyn cynorthwyo addysgu llythrennedd, rhifedd a chymhwysedd digidol. Wrth edrych ar y fframweithiau llythrennedd a rhifedd (2015) gwêl enghreifftiau o dan y sgiliau o sut gellir fynd ati i ddatblygu sgil. Ceir hefyd dolen ar gyfer rhai adnoddau gellir eu defnyddio. Wrth sôn am adnoddau amlyga Arthur, Crick a Hayward (2013) nad yw’r dewis o declyn yn mynd i cael effaith ar y dysgu gan mai’r sgiliau a ddatblygwyd sy’n bwysig. O fewn adroddiad, noda Estyn (2018b) bod nifer fawr o arweinwyr digidol yn prynu llechi (ipads) yn hytrach na chyfrifiaduron neu gliniaduron. Amlinella Caldwell a Bird (2015) bod cael cyfleodd i ddefnyddio ‘ipad’ o fewn gwersi ar draws y cwricwlwm yn cynnig ffordd cyflym i gael fynediad i dechnoleg gan ddarparu rhyddid i symud yr offer. Amlinellir cyfleoedd i ddefnyddio apiau ar yr ipad i gefnogi’r dysgu. Er hyn, erbyn hyn mae nifer yn dewis cael gyfuniad o gliniadauron a llechi am nad yw’r llechi bob amser yn medru datblygu pob sgil o fewn y fframwaith e.e. defnyddio bysellfwrdd (Estyn, 2018b). 
Ar ôl dadansoddi’r cyfrifoldebau trawsgwricwlaidd uchod, credir bod yna dipyn o ffordd eto i fynd i sicrhau bod y cyfrifoldebau yn cael eu defnyddio’n effeithiol o fewn pob ysgol. Yn sgil hyn mae angen i ddarpar athrawon/athrawon, consortia a’r llywodraeth ystyried bod cyfrifoldeb arnyn nhw i sicrhau llwyddiant. Deithir ar drafodaeth i ben drwy gynnig argymhellion a’r ffordd ymlaen er mwyn sicrhau bod llythrennedd rhifedd a chymhwysedd digidol yn cael y cydnabyddiaeth o fod yn gyfrifoldebau trasgwricwlaidd ym mhob ysgol.
Argymhellaf bod angen i ddarpar athrawon dderbyn fwy o fewnbwn yn ystod ei hyfforddiant ar sut mae addysgu’r cyfrifoldebau trawsgwricwlaidd yn llwyddiannus. Yn ogystal a hyn tybir byddai hyfforddiant yn ystod y flwyddyn gyntaf fel Athro Newydd Gymhwysiedig yn amlinellu’r gofynion yn fuddiol hefyd. Wrth ystyried athrawon, argymhellaf bod pob ysgol yn penodi arweinydd i lythrennedd, rhifedd a chymhwysedd digidol. Tybir y bydd hyn o fudd i ysgolion fel bod arweiniad yno i athrawon ar sut mae angen iddynt gynnwys y cyfrifoldebau  o fewn eu cynlluniau. Arweinia hyn hefyd at gymorth gan yr arweinwyr ar gynllunio’r athrawon. Argymhella Estyn (2011) bod angen cynllunio cyfleoedd fwy heriol i ddatblygu gallu’r dysgwyr hyd yn oed yn fwy gan ddefnyddio’r cyfrifoldebau trawsgwricwlaidd.
Yn olaf credaf bod angen i’r consortia darparu fwy o arweiniad i athrawon ar yr hyn sy’n ddisgwyliedig yn enwedig pan gaiff y cwricwlwm newydd ei gyhoeddi. Yn ogystal a hyn, teimlir bod angen iddynt ddarparu nifer o sesiynnau cymorth drwy ymweld ag ysgolion er mwyn rhoi cymorth i athrawon ar sut i gynllunio’r cyfrifoldebau trawsgwricwlaidd yn effeithiol. 

